The Project Gutenberg eBook of 吳船錄

This ebook is for the use of anyone anywhere in the United States and most other parts of the world at no cost and with almost no restrictions whatsoever. You may copy it, give it away or re-use it under the terms of the Project Gutenberg License included with this ebook or online at www.gutenberg.org. If you are not located in the United States, you will have to check the laws of the country where you are located before using this eBook.

Title: 吳船錄

Author: Chengda Fan

Release date: December 21, 2008 [eBook #27581]
Most recently updated: January 4, 2021

Language: Chinese

Credits: Produced by Yi-hong Chen

*** START OF THE PROJECT GUTENBERG EBOOK 吳船錄 ***

Produced by Yi-hong Chen

书名: 吳船錄範成大 著

Title: Wu Chuanlu Author: Fan Chengda

石湖居士以淳熙丁酉歲五月二十九日戊辰離成都。是日，泊舟小東郭合江亭下。合江者，岷江別派自永康離堆分入成都及彭、蜀諸郡合於此。以下新津，綠野平林，煙水清遠，極似江南。亭之上曰芳華樓，前後植梅甚多。故事：臘月賞梅於此。管界巡檢營在亭傍。每花開及三分，巡檢司具申一兩日開燕，監司預焉。蜀人入吳者，皆自此登舟。其西則萬里橋。諸葛孔明送費禕使吳，曰：「萬里之行，始於此。」後因以名橋。杜子美詩曰：「門泊東吳萬里船。」此橋正為吳人設。余在郡時，每出東郭，過此橋，輒為之慨然。東下五里，曰板橋灘，自蜀都下峽，灘之始也。

六月己巳朔。發孥累，舟下眉州彭山縣，泊。單騎轉城，過東、北兩門，又轉而西。自侍郎堤西行秦岷山道中，流渠湯湯，聲震四野，新秧勃然鬱茂。前兩旬大旱，種幾不入土，臨行，連日得雨。道見田翁，欣然曰：「今歲又熟矣。」

五十里，至郫縣。觀者塞途，皆嚴裝盛飾，帟幕相望。蓋自來無制帥行此路者。自是而西，州縣皆然。郫邑屋極盛，家家有流水脩竹，而楊氏之居為最。縣圃大竹萬?，流水貫之，濃翠欲滴。

未至縣二十里，有犀浦鎮，故犀浦縣。今廢，屬郫，猶為壯鎮。杜子美詩：「南京犀浦道，四月熟黃梅。湛湛長江去，冥冥細雨來。」蜀無梅雨，子美梅熟時經行，偶值雨耳。恐後人便指為梅雨，故辯之。唐玄宗幸蜀，嘗以成都為南京云。

郫筒。截大竹，長二尺以下，留一節為底，刻其外為花紋。上有蓋，以鐵為提梁，或朱或黑，或不漆，大率挈酒竹筒耳。《華陽風俗記》所載，乃刳竹傾釀，閉以藕絲蕉葉，信宿馨香達於外。然後斷取以獻，謂之郫筒酒。觀此，則是就竹林中為之，今無此酒法矣。

庚午。二十里，早頓安德鎮。四十里，至永康軍。一路江水分流入諸渠，皆雷轟雪卷，美田彌望，所謂岷山之下沃野者正在此。崇德廟在軍城西門外山上，秦太守李冰父子廟食處也。

辛未。登城西門樓。其下岷江。江自山中出，至此始盛壯。對江即岷山。岷山之最近者，曰青城山。其尤大者，曰大面山。大面山之後，皆西戎山矣。西門名玉壘關。自門少轉，登浮雲亭，李蘩清叔守郡時所作。取杜子美詩「玉壘浮雲變古今」之句，登臨雄勝。

又登懷古亭，俯觀離堆。離堆者，李太守鑿崖中斷，分江水一派入永康以至彭、蜀，支流自郫以至成都。懷古對崖，有道觀曰伏龍，相傳李太守鎖孽龍於離堆之下。觀有孫太古畫李氏父子像。

出玉壘關，登山，謁崇德廟。新作廟前門樓，甚壯，下臨大江，名曰都江。江源政自西戎中來，由岷山澗壑出而會於此，故名都江。世云江出岷山者，自中國所見言之也。李太守疏江驅龍，有大功於西蜀。祠祭甚盛，歲刲羊五萬，民買一羊將以祭而偶產羔者，亦不敢留，併驅以享。廟前屠戶數十百家，永康郡計至專仰羊稅，甚矣其殺也。余作詩刻石以諷，冀神聽萬一感動云。

廟前近離堆，累石子作長汀以遏水，號象鼻，以形似名。西川夏旱，支江水涸，即遣使致禱，增堰壅水，以入支江，三四宿，水即?，謂之攝水。余在成都，連歲遣郡丞馮?攝水祠下，皆如期而應，連得稔。既謁謝於廟，徜徉三樓而返。

將至青城，再度繩橋。每橋長百二十丈，分為五架，橋之廣十二繩排連之，上布竹笆，攢立大木數十於江沙中，輦石固其根，每數十木作一架，掛橋於半空，大風過之，掀舉幡然，大略如漁人曬網、染家晾綵帛之狀。又須捨輿疾步，從容則震掉不可立。同行皆失色。郡人云：「稍迂數里，有白石渡，可以船濟，然極湍險也。」

五十里，早頓羅漢院沿江行。山?入青城界。道左右多幽居，流水淙琤，脩竹彌望。晚，漸入山。

三十里，至青城山。門曰寶仙九室洞天。夜宿丈人觀。觀在丈人峰下，五峰峻峙如屏，觀之臺殿，上至巖腹。丈人自唐以來，號五岳丈人儲福定命真君。傳記略云：「姓?，名封。與黃帝同時，帝從之問龍蹻飛行之道。」本朝增崇祠典，與灊、廬皆有宮名，此獨號丈人觀。先是其徒以為言，余為請之朝。李燾仁父適為禮部侍郎，上議曰：

按：《河圖括地象》：岷山之精，上為井絡，帝以會昌，神以建福。注曰：「昌即慶也。」青城實岷山第一峰，會慶又符誕節之名。

乃賜名會慶建福宮。余將入山而敕書適至，乃作醮以祝聖謝恩。

真君殿前有大樓，曰玉華。翬飛輪?，極土木之勝。殿四壁，孫太古畫黃帝而下三十二仙真，筆法超妙，氣格清逸。此壁冠於西州。兩廡古畫尚多，半已剝落，惟張果老、孫思邈二像無恙。

壬申。泊青城山。始生之辰也。今春病少城，幾殆，僅得更生，因來名山禳祭。

夜，道士就殿前作步虛儀。方升壇，有大炬出殿後巖上，色洞赤，周旋山頂，有頃滅變。同遊者疾趨來觀，則無有矣。余默請於丈人，此燈正為僕出者，當復見，使諸人共觀之。語脫口，燈復出，分合眩轉，若經藏然，食頃乃沒。觀人云：「從來此峰無燈，四年前曾一見。」

今日山後老人村耆耋婦子輩，聞余至此，皆扶攜來觀。村去此不遠，但過數繩橋。俗稱其村曰獠澤，余以為不雅馴，更名老宅。近來鹽酪路通，壽亦減。

癸酉。自丈人觀西登山，五里至上清宮。在最高峰之頂，以板閣插石，作堂殿。下視丈人峰，直堵牆耳。岷山數百峰，悉在欄檻下，如翠浪起伏，勢皆東傾。一軒正對大面山，一上六十里，有夷坦曰芙蓉平，道人於彼種芎。非留旬日不可登，且涉入夷界，雖羽衣輩亦罕到。雪山三峰爛銀琢玉，闖出大面後。雪山在西域，去此不知幾千里，而了然見之，則其峻極可知。上清之遊，真天下偉觀哉！

夜，有燈出。四山以千百數，謂之聖燈。聖燈所至多有，說者不能堅決。或云古人所藏丹藥之光，或謂草木之靈者有光，或又以謂龍神山鬼所作，其深信者則以為仙聖之所設化也。

甲戌。下山五里，復至丈人觀。二十里，早頓長生觀，范長生得道處也。有孫太古畫龍虎二君，在殿外兩壁上。筆勢揮掃，雲?飛動，蓋孫筆之尤奇者。

殿壁又有孫畫《味江龍》一堵。相傳孫欲畫龍而不知其真。有丈夫過，云：「君欲識真龍乎？」忽變而夭矯。孫諦視，畫得之。視稍久，一目遂眚，即此畫也。舊壁，宣和間取入京師。臨行，道士募名筆摹於新壁，今所存者摹本也。

晚，宿范氏莊園。

乙亥。十五里，發青城縣。同年雅州守何正仲子方來見，招遊其?從園林。江水分流入縣，灘聲聒耳，以故人家悉有流渠脩竹，易成幽趣。

四十五里，晚宿蜀州城外聖佛院。

丙子。二十里，早頓周家莊。周氏三大第，皆高爽嚴潔。大抵沃野所在，二百年不見兵火。居民屋室如法，有承平氣象。

十里，至蜀州。郡圃內西湖極廣袤。荷花正盛，呼湖船汎之。繫纜古木脩竹間，景物甚野，為西州勝處。湖中多小菱，可食。蜀無菱，至此始見之[８]。郡守吳廣仲撒舊四相堂新之，名曰熙春。余謂不若仍其舊。四相謂唐李絳、鍾紹京等，皆嘗為蜀州刺史者也。然但名四相，嫌限定數，乃為更名相業云。

丁丑。三十里，早頓江原縣。前館職張縯季長招至其曾祖所作善頌堂上。季長之祖與司馬溫公、范太史同朝相善也，論新法不合，歸。二公作《善頌堂詩》以送之，使歸壽其親。詩卷皆存壁，有趙清獻公宰邑時題字。

季長之族祖浩，藏仁宗御飛白書。山谷所跋者，其末句譽天地之高厚，贊日月之光華；「臣知其不能也」，今集中作「臣自知其不能也」。「自」字蓋後來所增，語意方全。山谷自稱「洪州分寧縣雙井里前史官臣黃庭堅」，蓋謫戎州時所跋。

四十里，宿新津縣。成都及此郡送客畢會。邑中借居，僦舍皆滿，縣人以為盛。成都萬里橋下之江與岷江正派合於此。

戊寅。為送客住一日。飲罷，發遣，令各歸，留者尚十五六。新津縣廨上雨傍風，無一席寬潔處。送客貪於相從，歡然竟日，忘其居之陋也。

己卯。大雨，不可登脩覺。脩覺者，新津縣對江一小山。上有絕勝亭，一望平野，可盡西川。杜子美所謂「西川供客眼，惟有此江郊」。是日，霧雨昏昏，非遠望所宜，故不復登。

辰初，以小舟下彭山，己、未已到，與孥累船會。即解維，午後，至眉州城外江，即玻?江也。冬時水色如此。方夏，潦怒濤漲，皆黃流耳。江上小山名蟆頤，川原平遠似江、浙間。

城中荷花特盛，處處有池塘。他郡種荷者皆買種於眉。?城悉是石街，最為雅潔，前守王陽英昭祖所作也。景疏樓在子城上，甚草草。聞舊樓在其角，尤不如今。其前多草木蔽虧，無所見。

庚辰。劉焞文潛招集於郡圃起文堂，堂名蓋為東坡設對起文。又一堂，前守李石知幾所作，名元祐學堂。眉人云：「李初揭堂名，輕薄子於郡前旗亭上，亦書其榜曰『淳熙酒肆』。」其俗大抵好論議。文潛，郡人也。

眉郡治有古?，在廳事後，太守不敢居，扃鑰奉祠之。又聞軍資庫有一水甕，滿貯石子，每月朔亦祠之，仍增水、石各一器，不知其幾年，而至今不滿。官府怪誣之事，未有如眉之?甕者。

辛巳。招送客燕於眉山館，與?別。荔子已過，郡中猶餘一株，皆如渥丹，盡擷以見餉。偶有兩柈留館中，經宿取視，綠葉紅實粲然。乃知尋常用籃絡盛貯，徒欲透風，不知為雨露沾灑，風日炙薄，經宿色香都變。試取數百顆，貯以大合，密封之，走介入成都，以遺高、朱二使者，亦兩夕到。二君回書云：「風露之氣如新。」記之以告好事者。

壬午。發眉州。六十里，午，至中巖，號西川林泉最佳處。相傳為第五羅漢諾矩那道場，又為慈姥龍所居。

登岸即入山徑，半里有?魚潭。水出巖下，莫知淺深，是為龍之窟宅。人拍手潭上，則?魚自巖下出，然莫敢玩。兩年前，有監司從卒浴其中，若有物曳入崖下。翌日，屍浮出江上。

又半里，有深源泉。凡五里，至慈姥巖。巖前即寺也。凡山中巖潭亭院之榜，皆山谷書。山谷貶戎州，今?州也。有親故在青神，遂至眉，遊中巖。自此不復西，蓋元不識成都，疑有所畏避云。

入寺，側出石磴，半里餘，有三石峰，平正如高樓巍闕，?嶪奇偉，不可名狀。前二峰，後一峰，如品字。前二峰之間，容一徑，可以並行。至中峰之下，有石室，諾矩那庵也。舊說有天台僧，遇病僧與一木鎖匙，曰：「異日至眉之中巖，以此匙扣石?，我當出見。」已而果然。天台僧怳然，識為病僧。挈以赴海中齋會。既回，如夢覺。自此中巖之名遂顯。三峰，土人謂之石?。余觀之，乃三石樓，?蓋不足道。

傍又有寶缾峰數百尺，上侈下縮，真一古壺，亦甚奇怪。

送客復集山中，遂留宿。初夜，月出東嶺，松桂如蒙霜雪，與諸人憑欄極談。至夜分，散。

癸未。早食後，與送客出寺，至慈姥巖前徘徊，皆不忍分袂。復班荊，小飲巖下。須臾風雨大至，巖溜垂下如布，雨映松竹，如玉塵散飛。諸賓各即席作詩，不覺日暮，遂皆不成行。下山，復入宿寺中。

甲申。早出山，至江步，與送客先歸者別。放船過青衣，入湖瀼峽，由平羌舊縣至嘉州，日未晡。自眉至嘉，百二十里，中巖其半途也。

謁憲使程詠之於雪堂。雪堂者，詠之葺重堂之後一堂。深邃清涼，專以度暑。盡取所藏雪圖掛四壁，而榜曰雪堂，將以館余。余不暇遷，然未行以前，蓋日造焉。

先是余造舟於?，既成，泝流泊於嘉。甫畢而被召，自合江乘小舟至此。登新艦，乃治裝，及載諸軍封樁，稍治一行私商匿稅之弊，例留數日。

行館之側，曰問月堂。雖久不葺，然月正出前簷，名不虛得。

城累大石為之，以備漲湍，雖庳而堅。儀門之榜曰犍為郡，然非漢郡舊地也。尤多荔枝，皆大本，輪囷數圍，以九頂寺殿前槱核者為最，每歲，憲司專之。

乙酉。泊嘉州。渡江，遊凌雲。在城對岸，山不甚高，綿延有九山頭，故又名九頂。舊名青衣山；青衣，蠶叢氏之神也。舊屬平羌縣，縣廢，併屬龍遊。

躋石磴，登凌雲寺。寺有天寧閣，即大像所在。嘉為眾水之會，導江、沫水與岷江，皆合於山下，南流以下犍為。沫水合大渡河由雅州而來，直擣山壁，灘瀧險惡，號舟楫至危之地。唐開元中，浮屠海通始鑿山為彌勒佛像以鎮之。高三百六十尺，頂圍十丈，目廣二丈，為樓十三層。自頭面以及其足，極天下佛像之大。兩耳猶以木為之。佛足去江數步，驚濤怒號，洶湧過前，不可安立正視，今謂之佛頭灘。佛閣正面三峨，餘三面皆佳山，眾江錯流諸山間，登臨之勝，自西州來，始見此耳。東坡詩：「但願身為漢嘉守，載酒常作凌雲遊。」後人取其語，作載酒亭於山上。

丙戌。泊嘉州。遊萬景樓，在州城，傍高丘之上。漢嘉登臨山水之勝，既豪西州，而萬景所見，又甲於一郡。其前大江之所經，犍為、戎、瀘，遠山縹緲明滅，煙雲無際。右列三峨，左橫九頂，殘山剩水，間見錯出。萬景之名，真不濫吹。余詩蓋題為西南第一樓也。

九頂之傍，有烏尤一峰，小江水繞之，如巧畫之圖。樓前百餘步，有古安樂園。山谷常遊之，名軒曰涪翁，壁間題字猶存。云「見水繞烏尤」，惟此亭耳。是時未有萬景，故山谷以安樂園為勝，今不足道矣。

下山，入小巷，至廣福院。中有水洞，靜聽洞中，時有金玉聲，琅然清越，不知水滴何許作此聲也。舊名東丁水，寺亦因名東丁院，山谷更名方響洞，題詩云：「古人名此東丁水，自古丁東直到今。我為更名方響洞，要知山水有清音。」

丁亥、戊子、己丑、庚寅、辛卯，泊嘉州。遣近送人馬，歸者十九。留家嘉州岸下，單騎入峨眉。有三山，為一列，曰大峨、中峨、小峨。中峨、小峨昔傳有遊者，今不復有路。惟大峨一山，其高摩霄，為佛書所記普賢大士示現之所。自郡城出西門，濟燕渡水，洶湧甚險。此即雅州江，其源自巂州邛部合大渡河，穿夷界千山以來。過渡，宿蘇稽鎮。

壬辰。早發蘇稽，午過符文鎮。兩鎮市井繁遝，類壯縣。符文出布，村婦聚觀於道，皆行而績麻，無索手者。民皆束艾蒿於門，燃之發煙，意者熏袚穢氣，以為候迎之禮。

午後，至峨眉縣宿。

癸巳。發峨眉縣。出西門，登山，過慈福、普安二院、白水莊、蜀村店。十二里，龍神堂。

自是?谷舂淙，林樾雄深。小憩華嚴院，過青竹橋、峨眉新觀、路口、梅樹埡、兩龍堂，至中峰院。院有普賢閣，回環十七峰繞之。背倚白崖峰。右傍最高而峻挺者，曰呼應峰。下有茂真尊者庵，人?罕至。孫思邈隱於峨眉，茂真在時，常與孫相呼，相應於此云。

出院，過樟木、牛心二嶺及牛心院路口，至雙溪橋。亂山如屏簇，有兩山相對，各有一溪出焉。並流至橋下，石塹深數十丈，窈然沉碧，飛湍噴雪，奔出橋外，則入岑蔚中，可數十步，兩溪合為一，以投大壑。淵渟凝湛，散為溪灘。灘中悉是五色及白質青章石子。水色麴塵，與石色相得，如鋪翠錦，非摹寫可具。朝日照之，則有光彩發溪上，倒射巖壑，相傳以為大士小現也。

牛心寺三藏師繼業，自西域歸過此，將開山，兩石?溪上，攬得其一，上有一目，端正透底，以為寶瑞，至今藏寺中，此水遂名寶現溪。自是登危磴，過菩薩閣，當道有榜，曰天下大峨山，遂至白水普賢寺。自縣至此，步步皆峻陂，四十餘里，然始是登峰頂之山?耳。

甲午。宿白水寺。大雨，不可登山。

謁普賢大士銅像。國初，敕成都所鑄。有太宗、真宗、仁宗三朝所賜御製書百餘卷，七寶冠、金珠瓔珞、袈裟、金銀缾?、奩爐、匙?、果壘、銅鐘、鼓、鑼、磬、蠟茶、塔、芝草之屬。又有崇寧中宮所賜錢幡及織成紅幡等物甚多，內仁宗所賜紅羅紫繡袈裟，上有御書《發願文》，曰：

佛法長興，法輪常轉。國泰民安，風雨順時。干戈永息，人民安樂，子孫昌盛。一切眾生，同登彼岸。嘉祐七年十月十七日，福寧殿御札記。

次至經藏。亦朝廷遣尚方工作寶藏也。正面為樓闕，兩傍小樓夾之。釘鉸皆以?石，極備奇靡。相傳純用京師端門之制。經書則造於成都，用碧硾紙銷銀書之。卷首悉有銷金圖畫，各圖一卷之事。經簾織輪相鈴杵器物及「天下太平」、「皇帝」、「萬歲」等字於繁花縟葉之中，今不復見此等織文矣。

次至三千鐵彿殿，云：「普賢居此山，有三千徒眾共住，故作此佛。」冶鑄甚朴拙。

是日設供，且禱於大士，丐三日好晴以登山。

乙未。大霽，遂登上峰。自此至峰頂光相寺七寶巖，其高六十里。大略去縣中平地不下百里，又無復蹊磴。斫木作長梯，釘巖壁，緣之而上，意天下登山險峻，無此比者。余以健卒挾山轎強登。以山丁三十夫，曳大繩行前挽之，同行則用山中梯轎。

出白水寺側門，便登點心山。言峻甚，足膝點於心胸云。

過茅亭觜、石子雷、大小深坑、駱駝嶺、簇店。凡言店者，當道板屋一間。將有登山客，則寺僧先遣人煮湯於店，以俟蒸炊。

又過峰門、羅漢店、大小扶{左?右舁}、錯喜歡、木皮里、胡孫梯、雷洞平。凡言平者，差可以託足之處也。雷洞者，路在深崖，萬仞磴道，缺處則下瞰沉黑若洞然。相傳下有淵水，神龍所居，凡七十二洞。歲旱，則禱於第三洞。初投香幣，不應，則投死彘及婦人弊履之類，以掁觸之，往往雷風暴發。峰頂光明巖上所謂兜羅綿雲，亦多出於此洞。

過新店、八十四盤、娑羅平。娑羅者，其木葉如海桐，又似楊梅花，紅白色，春夏間開，惟此山有之。初登山半即見之，至此，滿山皆是。大抵大峨之上，凡草木禽蟲，悉非世間所有，昔固傳聞，今親驗之。余來以季夏，數日前，雪大降，木葉猶有雪漬斕斑之跡。草木之異，有如八仙而探紫，有如牽牛而大數倍，有如蓼而淺青。聞春時異花尤多，但是時山寒，人鮮能識之。草葉之異者，亦不可勝數。山高多風，木不能長，枝悉下垂。古苔如亂髮，鬖鬖挂木上，垂至地，長數丈。又有塔松，狀似杉而葉圓細，亦不能高，重重偃蹇如浮圖，至山頂尤多。又繼無鳥雀，蓋山高，飛不能上。

自娑羅平，過思佛亭、軟草平、洗?溪，遂極峰頂光相寺。亦板屋數十間，無人居。中間有普賢小殿。以卯初登山，至此已申後。初衣暑綌，漸高漸寒，到八十四盤，則驟寒。比及山頂，亟挾纊兩重，又加毳衲駝茸之裘，盡衣笥中所藏。繫重巾，躡氈靴，猶凜慄不自持，則熾炭擁爐危坐。山頂有泉，煮米不成飯，但碎如砂粒。萬古冰雪之汁，不能熟物，余前知之，自山下攜水一缶來，財自足也。

移頃，冒寒登天仙橋，至光明巖。炷香小殿上，木皮蓋之。王瞻叔參政，嘗易以瓦，為雪霜所薄，一年輒碎，後復以木皮易之，翻可支二三年。人云佛現悉以午，今已申後，不若歸舍，明日復來。

逡巡，忽雲出巖下，傍谷中，即雷洞山也。雲行，勃如隊仗。既當巖，則少駐。雲頭現大圓光，雜色之暈數重。倚立相對中，有水墨影，若仙聖跨象者。一碗茶頃，光沒，而其傍復現一光如前，有頃亦沒。雲中復有金光兩道，橫射巖腹，人亦謂之小現。日暮，雲物皆散，四山寂然。乙夜，燈出，巖下?滿，彌望以千百計。夜寒甚，不可久立。

丙申。復登巖眺望，巖後岷山萬重，少北則瓦屋山在雅州，少南則大瓦屋，近南詔，形狀宛然，瓦屋一間也。小瓦屋亦有光相，謂之辟支佛現。此諸山之後，即西域雪山，崔嵬刻削，凡數十百峰，初日照之，雪色洞明如爛銀，晃耀曙光中。此雪自古至今，未嘗消也。山綿延入天竺諸蕃，相去不知幾千里，望之但如在几案間，瑰奇勝絕之觀，真冠平生矣。復詣巖殿致禱，俄氛霧四起，混然一白，僧云銀色世界也。

有頃，大雨傾注，氛霧辟易。僧云：「洗巖雨也，佛將大現。」兜羅綿雲復布巖下，紛鬱而上，將至巖數丈輒止。雲平如玉地，時雨點有餘飛。俯視巖腹，有大圓光，偃?平雲之上。外暈三重，每重有青黃紅綠之色。光之正中，虛明凝湛，觀者各自見其形現於虛明之處，毫釐無隱，一如對鏡，舉手動足，影皆隨形而不見傍人，僧云攝身光也。此光既沒，前山風起雲馳，風雲之間，復出大圓相光，橫?數山，盡諸異色，合集成釆。峰巒草木，皆鮮妍絢蒨，不可正視。雲霧既散，而此光獨明，人謂之清現。凡佛光欲現，必先布雲，所謂兜羅綿世界。光相依雲而出，其不依雲，則謂之清現，極難得。

食頃，光漸移，過山而西。左顧雷洞山上，復出一光，如前而差小，須臾亦飛行過山外，至平野間，轉徙得得，與巖正相值，色狀俱變，遂為金橋。大略如吳江垂虹，而兩圯各有紫雲捧之。凡自午至未，雲物凈盡，謂之收巖，獨金橋現至酉後始沒。

同登峰頂者：幕客簡世傑伯雋、楊光商卿、周傑德俊萬、進士虞植子建及家弟成績。今日，復有同年楊愻伯勉、幕客李嘉謀良仲自夾江來，甫至而光現。

丁酉。下山。始登山時，雖躋攀艱難，有繩曳其前，猶險而不危。下山時，雖復以繩縋輿後梯斗下，輿夫難著?，既險且危。下山漸覺暑氣，以次減去綿衲。午至白水寺，則絺綌如故。聞昨暮寺中大雷雨，峰頂夕陽快晴，元不知也。

幕客范謨季申、郭明復中行、楊輔嗣勳皆自漢嘉來會，而不及余於峰頂。食後，同遊黑水，過虎溪橋，奔流激湍，大略似雙溪而小不及。始開山，僧自白水尋勝至此，溪漲，不可渡，有虎蹲伏其傍，因遂跨之，亂流以濟，故以名溪。白、黑二水，皆以石色得名。黑水前對月峰，棟宇稍潔。宿寺中東閣。

秋七月戊戌，朔。離黑水，復過白水寺，前渡雙溪橋，入牛心寺。雨後斷路，白雲峽水方漲，碧流白石，照人肺肝，如層冰積雪。籃輿下行峽淺處以入寺。飛濤濺沬，襟裙皆濡。境過清，毛髮盡竦。

寺對青蓮峰，有白雲、青蓮二閣最佳。牛心本孫思邈隱居，相傳時出諸山，寺中人數見之。小說亦載招僧誦經，施與金錢，正此山故事。

有孫仙煉丹?，在峰頂，及陶珠泉在白雲峽最深處。去寺數里，水深不可涉。獨訪丹?。?傍多奇石，祠堂後一石尤佳，可以箕踞宴坐，名玩丹石。

寺有唐畫羅漢一板，筆跡超妙，眉目津津，欲與人語。成都古畫浮圖像最多，以余所見，皆出此下。蜀畫胡僧，惟盧楞伽之筆為第一，今見此板，乃知楞伽源流所自，餘十五板亡之矣。

此寺即繼業三藏所作。業姓王氏，耀洲人。隸東京天壽院。乾德二年，詔沙門三百人，入天竺求舍利及貝多葉書，業預遣中。至開寶九年，始歸寺。所藏《涅盤經》一函，四十二卷。業於每卷後，分記西域行程，雖不甚詳，然地里大略可考，世所罕見，錄於此，以備國史之闕。

業自階州出塞西行，由靈武、西?、甘、肅、瓜、沙等州，入伊吳、高昌、焉耆、于闐、疏勒、大食諸國，度雪嶺至布路州國。

又度大?嶺，雪山至伽溼彌羅國，西登大山，有薩埵太子投崖飼虎處，遂至健陀羅國，謂之中印土。

又西至庶流波國及左爛陀羅國。國有二寺。

又西過四大國，至大曲女城，南臨陷牟河，北背洹河，塔廟甚多而無僧尼。

又西二程，有寶?故基。

又西至波羅奈國，兩城相距五里，南臨洹河。

又西北十許里，至鹿野苑，塔廟佛蹟最夥（業自云別有傳記，今不傳矣）。南行十里，渡洹河。河南有大浮圖。自鹿野苑西至摩羯提國，館於漢寺。寺多租入，八村隸焉。僧徒往來如歸，南與杖林山相直，巍峰巋然。山北有優波掬多石室及塔廟故基。南百里有孤山，名?足三峰。云是迦葉入定處。

又西北百里，有菩提寶座城。四門相望，金剛座在其中，東向。

又東至尼連禪河。東岸有石柱，記佛舊事。自菩提座東南五里，至佛苦行處。

又西三里，至三迦葉村及牧牛女池。金剛座之北門外，有師子國伽藍。

又北五里，至伽耶城。

又北十里，至伽耶山，云是佛說《寶雲經》處。

又自金剛座東北十五里，至正覺山。

又東北三十里，至骨磨城。業館於蝦羅寺，謂之南印土。諸國僧多居之。

又東北四十里，至王舍城。東南五里，有降醉象塔。

又東北，登大山，細路盤紆，有舍利子塔。

又臨澗有下馬迎風塔。度絕壑，登山頂，有大塔廟，云是七佛說法處。山北平地。

又有舍利本生塔。其北山半曰鷲峰，云是佛說《法華經》處。山下即王舍城，城北山址，有溫泉二十餘井。

又北有大寺及迦蘭?竹園故跡。

又東有阿難半身舍利塔。溫湯之西，有平地，直南登山，復有畢?羅窟 [２９]。業止其中，誦經百日而去。窟西，復有阿難證果塔。此去新王舍城八里，日往乞食會。新王舍城有蘭若，隸漢寺。

又有樹提迦故宅城。其西，有輪王塔。

又北十五里，有那爛?寺。寺之南北，各有數十寺，門皆西向。其北，有四佛座。

又東北十五里，至烏嶺頭寺。東南五里，有聖觀自在像。

又東北十里，至伽溼彌羅漢寺，寺南距漢寺八里許。自漢寺東行十二里，至卻提希山。

又東七十里，有鴿寺。西北五十里，有支那西寺，古漢寺也。西北百里，至花氏城，育王故都也。自此渡河，北至毘耶離城，有維摩方丈故跡。

又至拘尸那城及多羅聚落。踰大山數重，至泥波羅國。

又至磨逾里，過雪嶺，至三耶寺。由故道自此入階洲。

太祖已宴駕，太宗即位。業詣闕進所得梵夾舍利等，詔擇名山修習。登峨眉，北望牛心，眾峰環翊，遂作庵居，已而為寺。業年八十四而終。

出牛心，復過中峰之前，入新峨眉觀。自觀前山開新路，極峻斗下。冒雨以遊龍門，竭蹶數里，?至一處，澗溪自兩山石門中湧出，是為龍門峽也。以一葉舟棹入石門，兩岸千丈巖壁，色如碧玉，刻削光潤。入峽十餘丈，有兩瀑布各出一巖頂，相對飛下嵌根，有盤石承之，激為飛雨，濺洙滿峽，舟過其前，衣皆沾灑透溼，又數丈，半巖有圓龕，去水可二丈，以木梯升之，即龍洞也。峽中紺碧無底，石寒水清，非復人世。舟行數十步，石壁益峻，水益湍，亟回棹。舟人云：「前去更奇。」以雨大作，加飛瀑沾濡，暑肌起粟，骨驚神，凜乎其不可以久留也。

昔嘗聞峨眉雙溪，不減廬山三峽。前日過之，真奇絕。及至龍門，則雙溪又在下風。蓋天下峽泉之勝，當以龍門為第一。要之遊者自知，未之遊者，必以余言為過。然其路險絕，亂石當道，將至峽，必捨輿，躡草履，經營蹞步於槎牙兀臬中，方至峽口。蓋大峨峰頂天下絕觀，蜀人固自罕遊，而龍門又勝絕於山間，遊峨眉者，亦罕能到。非好奇喜事、忘勞苦而不憚疾病者，不能至焉。

復尋大路出山。初夜，始至縣中。

己亥。發峨眉。晚，至嘉州。

庚子、辛丑。皆泊嘉州。

壬寅。將解纜。嘉守王亢子蒼留看月榭。前權守陸游務觀所作，正對大峨，取李大白「峨眉山月半輪秋，影入平羌江水流」之句。郡治乃在山坡上。正堂之偏，有孫真人祠。祠前有丹井；又有石洞，亦有水聲如東丁，號鳴玉洞。

食後，發嘉州。監司太守前路相別。憲司吏獨棹葉舟，過佛頭灘，覆於望中。子姪船上重下輕，屢欹側不免，議易舟。僅行二十里，至王波渡宿。

蜀中稱尊老者為波，祖及外祖皆曰波，又有所謂天波、日波、月波、雷波者，皆尊之之稱。此王波蓋王老或王翁也。宋景文嘗辯之，謂當作「皤」字。魯直貶涪州別駕，自號涪皤，或從其俗云。

癸卯。發王波渡，四十里至羅護鎮。岸有石如馬，村人常以繩糜之，云不然為怪。百里至犍為縣。縣有江樓，甚高爽，下臨長川。過縣二十里，至下?宿。

————————————————————————————————————————

卷下甲辰。發下?。百里，至?州宣化縣。百二十里，至?州，纔亭午。?，古戎州也。

山谷謫居在小寺中，號大死庵。後人就作祠堂，并裒墨蹟刻其中。方山谷謫居時，屢有鎖江亭詩，今江上舊基，別作新亭，頗如法鎖江者。

舊戎州在對江平坡之上，與夷蠻雜處。馬湖江自夷中出，合大江。夷自馬湖舟行，必過舊州下，故聯鎖於江口，以防其出沒。今徙州治於南岸，而鎖江之名猶存，猶置鎖中流，但攔稅而已。

舊州有《韋?紀功碑》，巍然在荒榛中。對江諸夷皆重屋，林木蔚然，盛暑猶荷氈以觀客舟之過江。

兩岸多荔子林。郡醞舊名「重碧」，取杜子美《戎州》詩「重碧拈春酒，輕紅擘荔枝」之句。余謂「重」字不宜名酒，為更名「春碧」。印本「拈」或作「酤」，郡有碑本，乃作「粘」字。

乙巳。發?州。十五里，有南廣江來合大江，通百二十里，至南溪縣。四十五里，至瀘州江安縣。道中有灘，號張旗三灘。謂湍勢奔急，張旗之頃，已過三灘也。百二十里，至瀘州，方申時。

大雨中不暇登眺。瀘雖近年以為帥府，井邑草草，不成都會，亦以密邇夷蠻故也，然在漢已為江陽縣矣。

蜀中惟瀘?之城皆以屋蓋之，極類廣西。?多頹圮，瀘獨全好，然猶不及桂林之壯。瀘、?對江即夷界。近城有渡瀘亭，竟不知諸葛孔明的從何處渡。或云?正對馬湖江，馬湖入諸夷路，當自彼渡也。

丙午。泊瀘州。登南定樓，為一郡佳處。前帥晁公武子止所作，下臨內江。此水自資、簡州來合大江。城上有來風亭，瞰二江合處，於納涼最宜，梁介子輔所作。子輔蓋得末疾於斯亭，竟以不起，亭名疑讖云。

丁未。將解維，瀘帥馬騏德駿移具江亭。比散，風起，日亦曛，不可行。

戊申。發瀘州。百二十里，至合江縣。對岸有廟曰登天王，相傳為呂光廟。事苻堅，以破虜將軍平蜀有功，後其子紹即天王位，登天之名或以此。舟人至縣，皆上謁，以魚為享，無即以鮓。又以鳩摩羅什從祀而享以餅餌。

又有劉仙觀，在對江安樂山。劉仙名珍，隋開皇時人。山中出天符木葉，上有篆文，如道士書符，人採以相贈遺。

蜀中送客至嘉州歸盡，獨楊商卿父子、譚季壬德稱三人送至此，踰千里矣。乃為留一宿以話別。

己酉。發合江。二百四十里，至恭州江津縣。二十里，過漁洞，宿泥培村。

庚戌。發泥培。六十里，至恭州。自此入峽路。大抵自西川至東川，風土已不同，至峽路益陋矣。恭為州乃在一大磐石上，盛夏無水土氣，毒熱如爐炭燔灼，山水皆有瘴，而水氣尤毒。人喜生癭，婦人尤多。自此至秭歸皆然。承平時謂之川峽，自不同年而語。軍興，置大帥司，始總名四川。然法令科條，猶稱川峽。

泊舟小憩報恩寺，熱亦不可逃。生平不堪暑，未有如此日者。

辛亥。發恭州。嘉陵江自利、閬、果、合等州來合大江。百四十里，至涪州樂溫縣。有張益德廟。大觀中賜額雄威，韶興中封忠顯王。蒲氏墨舊出此縣，大韶死久矣，其族人猶賣墨，不復能大佳，亦以賤價故也。

七十里，至涪州排亭之前，波濤大洶，濆淖如屋，不可梢船。過州，入黔江泊。此江自黔州來合大江。大江怒漲，水色黃濁。黔江乃清泠如玻璃，其下悉是石底。自成都登舟，至此始見清江。涪雖不與蕃部雜居，舊亦夷，俗號為四人。四人者，謂華人、巴人及?君與盤瓠之種也。

自眉、嘉至此，皆產荔枝。唐以涪州任貢。楊太真所嗜，去州數里，有妃子園，然其品實不高。今天下荔枝，當以閩中為第一，閩中又以莆田陳家紫為最。川、廣荔枝生時，固有厚味多液者，乾之肉皆瘠，閩產則否。

壬子。發涪州。過??灘，既險且長。水雖大漲，亂石猶森然。兩傍他舟皆蕩兀，驚怖號呼。

百二十里，至忠州酆都縣。去縣三里，有平都山仙都道觀，本朝更名景德。冒大暑往遊，阪道數折，乃至峰頂。碑牒所傳，前漢王方平、後漢陰長生皆在此山得道仙去。有陰君丹爐及兩君祠堂皆存。祠堂唐李吉甫所作，壁亦有吉甫像。有晉、隋、唐三殿，制度率痺狹，不突兀，故能久存。壁皆當時所畫，不能盡精，惟隋殿後壁十仙像為奇筆，豐臞妍怪，各各不同，非若近世繪仙聖者一切為靡曼之狀也。晉殿內壁亦有溪女等像，可亞隋壁。殿前浴丹池，不甚甘涼。

滿山古柏大數圍，轉運司歲遣官點視。相傳為陰君手種。余以成都孔明廟柏觀之，彼止劉蜀時物，乃大此數倍。然段文昌《修觀記》已云「峭壁千仞，下臨沸波，老柏萬栽，上蔭峰頂」，段時已稱老柏，或真陰君所植，直差瘦耳。陰君以煉丹濟人為道業，其法猶傳，知石泉軍章森德茂家有陰丹甚奇，即陰君丹法也。

觀中唐以來留題碑刻以百數，暑甚不暇?讀。道家以冥獄所寓為酆都宮，羽流云此地或是。

晚行數十里，至竹平宿。

癸丑。發竹平。七十里，至忠州。有四賢閣，繪劉晏、陸贄、李吉甫、白居易像，皆嘗謫此州者。又有荔枝樓，樂天所作。

又行五十里，至萬州武寧縣。八十里，至萬州。宿在江濱。邑里最為蕭條，又不及恭、涪。蜀諺曰：「益、梓、利、夔最下，忠、涪、恭、萬尤卑。」然泝江入蜀者，至此即捨舟而徒，不兩旬可至成都，舟行即須十旬。

甲寅。早遊西山。萬有西山及岑公洞，皆可遊。岑叟事見嚴挺之碑，隋末避地得道。洞隔漲江，不暇往。

西山之麓登阪，及山半，得平地，有泉溢為小湖，作亭堂其上，荷芰充滿，四山紫翠環之，亦佳處也。山谷題字極稱許之。湖上有煙霏閣，取題中語也。

食頃回，解舟。六十里，至開江口。水自開、達州來合大江。四十里，至下巖。沿江石壁下，忽嵌空為大石屋，即石壁鑿為像設，前有瑞光閣，閣上石巖如簷，覆之水簾，落巖下排溜閣前，此景甚奇。然此水乃山頂田間灌溉之餘，旱則涸矣。閣前有大荔枝兩株，交柯蔽映。入蜀道，至此始見荔枝。

巖壁刻字尤多，坡、谷皆有之。坡書殊不類，非其親蹟。寺屋尤弊壞。昔有劉道者創之，劉死，鑿巖壁以藏骨，今有石室處可辨也。

四十里，至雲安軍。又十餘里，風作水湧，泊舟宿。

乙卯。過午，風稍息，遂行。百四十里，至夔州。余前年入蜀，以重午至夔，魚復方漲，八陣在水中，今來水更過之，六十四蕝不復得見，頗有遺恨。

峽江水性大惡，飲輒生癭，婦人尤多。前過此時，婢子輩汲江而飲，數日後發熱，一再宿，項領腫起，十餘人悉然。至西川月餘，方漸消散。守、倅乃日取水於?龍山泉，去郡十許里，前此不知也。

丙辰。泊夔州。早遣人視瞿唐水齊，僅能沒灩澦之頂，盤渦散出其上，謂之灩澦撒髮。人云如馬尚不可下，況撒髮耶！是夜，水忽驟漲，渰及排亭諸簟舍，亟遣人毀拆，終夜有聲，及明走視，灩澦則已在五丈水下。或謂可以僥倖乘此入峽，而夔人猶難之。同行皆往瞿唐祀白帝，登三峽堂及遊高齋，皆在關上。高齋雖未必是杜子美所賦，然下臨灩澦，亦奇觀也。

丁巳。水長未已，辰、巳時，遂決解維。十五里，至瞿唐口，水平如席。獨灩澦之頂，猶渦紋瀺灂，舟拂其上以過，搖艣者汗手死心，皆面無人色。蓋天下至險之地，行路極危之時，傍觀皆神驚，余已在舟中，一切付自然，不暇問，據胡?坐招頭處，任其盪兀。每一舟入峽數里，後舟方敢續發。水勢怒急，恐猝相遇，不可解拆也。帥司遣卒執旗，次第立山之上，下一舟平安，則簸旗以招後船。舊圖云：「灩澦大如襆，瞿唐不可觸。灩澦大如馬，瞿唐不可下。」此俗傳「灩澦大如象，瞿唐不可上」，蓋非是也。後人立石辯之，甚詳。

入峽百餘步，南壁有泉，相傳行人欲飲水，則叫呼曰人渴也，泉出巖罅，盡一杯而止。舟行速且難梢泊，不暇考也。

峽中兩岸，高巖峻壁，斧鑿之痕皴皴然，而黑石灘最號嶮惡。兩山束江驟起，水勢不及平，兩邊高而中窪下，狀如茶碾之槽，舟楫易以傾側，謂之茶槽齊，萬萬不可行。余來，水勢適平，免所謂茶槽者。又水大漲，渰沒草木，謂之青草齊，則諸灘之上，水寬少浪，可以犯之而行。余之來，水未能盡漫草木，但名草根齊，法亦不可涉，然犯難以行，不可回首也。

十五里，至大溪口。水稍闊，山亦差遠，夔峽之險紓矣。

七十里，至巫山縣宿。縣人云：「昨夕水大漲，灩澦恰在船底，故可下夔峽。至巫峽則不然，則須水退十丈乃可。」是夕，水驟退數丈，同行者皆有喜色。

戊午。乘水退下巫峽，灘瀧稠險，濆淖洄洑，其危又過夔峽。

三十五里，至神女廟。廟前灘尤洶怒，十二峰俱在北岸，前後蔽虧，不能足其數。最東一峰尤奇絕，其頂分兩歧，如雙玉篸插半霄，最西一峰似之而差小。餘峰皆鬱嵂非常，但不如兩峰之詭特。相傳一峰之上，有文曰「巫」，不暇訪尋。自縣行半里，即入峽。時辰巳間，日未當午，峽間陡暗如昏暮，舉頭僅有天數尺耳。兩壁皆是奇山，其可儗十二峰者甚多。煙雲映發，應接不暇，如是者百餘里，富哉其觀山也。十二峰皆有名，不甚切，事不足錄。

神女廟乃在諸峰對岸小岡之上，所謂陽雲臺、高唐觀，人云在來鶴峰上，亦未必是。神女之事，據宋玉賦云以諷襄王，其詞亦止乎禮義，如「玉色頩以赬顏」、「羌不可兮犯干」之語，可以概見。後世不?，一切以兒女子褻之。余嘗作前後《巫山高》以辯。今廟中石刻引《墉城記》：瑤姬，西王母之女，稱雲華夫人，助禹驅鬼神，斬石疏波，有功見紀，今封妙用真人，廟額曰凝真觀，從祀有白馬將軍，俗傳所驅之神也。

巫峽山最嘉處，不問陰晴，常多雲氣，映帶飄拂，不可繪畫，余兩過其下，所見皆然。豈余經過時偶如此，抑其地固然？「行雲」之語，亦有所據依耶？世傳巫山圖，皆非是；雖夔府官廨中所畫亦不類。余令畫史以小舠泛中流摹寫，始得形似。今好事者所藏，舉不若余圖之真也。

廟有馴鴉，客舟將來，則迓於數里之外，或直至縣。下船過，亦送數里。人以餅餌擲空，鴉仰喙承取不失一。土人謂之神鴉，亦謂之迎船鴉。

二十里，至東奔灘。高浪大渦，巨艑掀舞，不當一槁葉，或為渦所使，如磨之旋。三老挽招竿叫呼，力爭以出渦。

二十里，過歸州巴東縣，有寇忠愍公祠。縣亭二柏，傳為公手植。

九十里，至歸州。未至州數里，曰吒灘，其嶮又過東奔。土人云黃魔神所為也。連接城下大灘，曰人鮓甕。很石橫?，據江十七八。從人船傾側，水入篷窗，危不濟。聞交代胡長文給事已至夷陵，欲陸行，舟車且參辰，義不可相避，泊秭歸以須之。

己未。泊歸州。峽路州郡固皆荒涼，未有若歸之甚者。滿目皆茅茨，惟州宅雖有蓋瓦，緣江負山，偪仄無平地。楚熊繹始封於此，篳路藍縷，以啟山林，其後始大，奄有今荊湖數千里之廣。

州東五里，有清烈公祠，屈平廟也。秭歸之名，俗傳以屈平被放，其姊女嬃先歸，故以名，殆若戲論。好事者或書作此「姊歸」字。

倚郭秭歸縣，亦傳為宋玉宅。杜子美詩云：「宋玉悲秋宅。」謂此縣傍有酒壚，或為題作「宋玉東家」。

屬邑興山縣，王嬙生焉。今有昭君臺、香溪，尚存。城南二里有明妃廟。余嘗論歸為州僻陋，為西蜀之最，而男子有屈、宋，女子有昭君。閥閱如此，政未易忽。

庚申、辛酉。泊歸州。歸故嘗隸湖北，近歲以地望形勢正在峽中，乃以屬夔，是矣。而財賦仍隸湖北，歲輸止二萬緡，而一州兩屬，罷於奔命，非是。當別撥此緡補湖北而併以歸隸夔，始盡事理。

壬戌。泊歸州。水驟退十許丈，沿岸灘石森然，人鮓甕石亦盡出。望昨夕繫舟排亭，乃在半山間。移舟近東泊。從船遷徙稍緩，為暗石作觸，水入船，幾破敗。

癸亥。泊歸州。假郡中小圃，挈孥累暫駐望洋軒。所謂圃者，崖上不能兩畝，花竹蕭然。有秭歸、懷忠二小堂。前後山既高且近，堂堂??，迫而臨之，如欲覆壓。

甲子。泊歸州。長文自峽山陸行，暮夜至歸鄉沱渡江，往渡頭迓之。余前入蜀時，亦以江漲不可泝，自此路來，極天下之艱險。乃告峽州守管鑑、歸州守葉默、倅熊浩及夔漕沈作礪，請略修治。先是過麻線堆下，人告余不須登山，有浮屠法寶於山?刊木開路，盡避麻線之厄，縣尉孫某作小記龕道傍石壁上。余感之，謂一道人獨能辦此，況以官司力耶？乃作《麻線堆詩》以遺四君。是時，余改成都路制置使，號令不及峽中，故以詩道之。繼而四君皆相聽許，以鹽、米募村夫鑿石治梯級，其不可施力者，則改從他塗。除治十六七，商旅遂以通行。新制使之來正賴此，然猶歎?行路之難，特不見未修治以前耳。

乙丑、丙寅。泊歸州。

丁卯。欲解船，而長文固留，復泊歸州。

八月戊辰，朔。發歸州。兩岸大石連延，蹲踞相望，頑很之態，不可狀名。

五里，入白狗峽。山特奇峭，峽左小溪入玉虛洞中，可容數百人。

三十里，至新灘。此灘惡名豪三峽，漢、晉時，山再崩，塞江，所以後名新灘。石亂水洶，瞬息覆溺，上下欲脫免者，必盤博陸行，以虛舟過之。兩岸多居民，號灘子，專以盤灘為業。余犯漲潦時來，水漫羨不復見灘，擊楫飛度，人翻以為快。

八十里，至黃牛峽。上有洺川廟，黃牛之神也，亦云助禹疏川者。廟背大峰，峻壁之上，有黃?如牛，一黑?如人牽之，云此其神也。廟門兩石馬，一馬缺一耳，東坡所書歐陽公夢記及詩甚詳。至今人以此馬為有靈，甚嚴憚之。古語云：「朝發黃牛，暮宿黃牛。三朝三暮，黃牛如故。」言其山岧嶢，終日猶望見之。歐陽公詩中亦引用此語。然余順流而下，回首即望斷，「如故」之語，亦好事者之言耳。自此以往，峽山尤奇，江道轉至黃牛山背，謂之假十二峰。過假十二峰之下，兩岸悉是奇峰，不可數計，不可以圖畫摹寫，亦不可以言語形容，超妙勝絕，殆有過巫陽處。歐陽公所以泝峽來遊，正不為黃牛廟也。

黃牛峽盡，則扇子峽。蝦蟆碚在南壁半山，有石挺出，如大蟆，呿吻向江。泉出蟆背山竇中，漫流背上散下。蟆吻垂頤頷間如水簾以下於江，時水方漲，蟆去江面纔丈餘，聞水落時，下更有小磯承之。張又新《水品》亦錄此泉。蜀士赴廷對，或挹取以為硯水，過此，則峽中灘盡矣。

三十里，得南岸平地，曰平善?。出峽舟至是皆檥泊，相慶如更生。舟師、篙工皆有犒賜，上下歡然。將吏以刺字通賀，不待至至喜亭也。舟將至平善壩，青天烈日中，忽大風急雨傾盆。食頃，至壩下，風定雨止，晴色如故，若江漬之神相送者。

己巳。發平善壩。三十里，早食。時至峽州。登至喜亭。敝甚，不稱坡翁之記。州宅有楚塞樓，山谷所名。古語曰：「荊門虎牙，楚之西塞。」夷陵即其地。自古以為重鎮。三國時，又為吳之西陵。陸遜以為夷陵要害，國之關限。今吳、蜀共道此地，但為蕞爾荒壘耳。

郡圃又有爾雅臺，相傳郭景純註《爾雅》於此。臺對一尖峰，曰郭道山，景純所居也。

夷陵縣有歐陽公草堂一間，亦已圮壞。

對江渡即登峽山，陸路之始也。向余入蜀時，以漲江不可泝，自此徒行，備嘗艱厄。過渡有甘泉寺，山上有泉及姜詩妻龐氏祠，相傳為湧泉躍鯉之地。傍近又有姜詩泉，此地之信否，未可決也。

百四十里，至楊木寨，宿。嚮離蜀都至漢嘉，則江之兩岸皆山矣。入夔州，則山忽陡高，無不摩雲者。自嘉以來，東西三千里，南北綿?，以入蕃夷之界，又莫知其幾千里，不知其幾千萬峰，山之多且高大如此，然自出夷陵，至是回首西望，則杳然不復一點，惟蒼煙落日，雲平無際，有登高懷遠之歎而已。

庚午。發楊木寨。八十里，至江陵之枝江縣。四十里，至松滋縣。二百十里[４３]，至荊南之沙頭，宿。沙頭一名沙市。

辛未。泊沙頭。道大隄，入城謁諸官。

壬申、癸酉。泊沙頭。江陵帥辛棄疾幼安招遊渚官。敗荷剩水，雖有野意，而故時樓觀，無一存者。後人作小堂，亦草草。舊對此有絳帳臺，今在營寨中，無復遺?。章華臺在城外野寺，亦粗存梗概。詢龍山落帽臺，云在城北三十里，一小丘耳。息壤在子城南門外，舊記以為不可犯，畚鍤所及，輒復如故，又能致雷雨。唐元和中，裴宙為牧，掘之六尺，得石樓如江陵城樓狀。是歲，霖雨為災。用方士說復埋之，一夕如故，舊傳如此。近歲遇旱，則郡守設祭掘之，畚其土於傍，以俟報應。往往掘至石樓之簷，而雨作矣。則復以故土還覆之，不聞其壤之息也。然掘土而致雨，則辛幼安云：「親驗之而信。」

甲戌。泊沙頭。

乙亥。移舟出大江，宿江瀆廟前。

丙子。發江瀆廟。七十里，至公安縣。登二聖寺。二聖之名，江湖間競尚之，即在處佛寺門兩金剛神也。此則遷之殿上。傳記載發?靈異，大略出於夢應。云是千佛數中最後者，一名婁至德，一名青葉髻。江岸喜隤，或時巨足?印其處則隤止。

百二十五里，至石首縣對岸宿。縣下石磯，不可泊舟。

丁丑。發石首。百七十里，至魯家洑。自此至鄂渚，有兩途。一路遵大江，過岳陽及臨湘、嘉魚二縣。岳陽通洞庭處，波浪連天，有風即不可行，故客舟多避之。一路自魯家洑入沌。沌者，江傍支流，如海之?，其廣僅過運河，不畏風浪。兩岸皆蘆荻，時時有人家。但支港通諸小湖，故為盜區；客舟非結伴作氣不可行。偶有鄂兵二百更戍，欲歸過荊南，遂以舟載，使偕行。自魯家洑避大江入沌，月明行三十里，宿。

戊寅、己卯。皆早暮行沌中。

庚辰。行過所謂百里荒者。皆湖灤茭蘆，不復人?，巨盜之所出沒。月色如晝，將士甚武。徹夜鳴艣，弓弩上弦，擊鼓鉦以行，至曉不止。

辛巳。晨出大江，午至鄂渚。泊鸚鵡洲前南布堤下。南市在城外，沿江數萬家，廛閈甚盛，列肆如櫛。酒壚樓欄尤壯麗，外郡未見其比。蓋川、廣、荊、襄、淮、浙貿遷之會，貨物之至者無不售，且不問多少，一日可盡，其盛壯如此。

監司帥守劉邦翰子宣而下，皆來相見邀飯，皆曰未敢定日。及欲移具舟次，余笑曰：「若定日則莫若中秋，張具則莫欲南樓。」眾亦笑許。

壬午。晚，遂集南樓。樓在州治前黃鶴山上。輪?高寒，甲於湖外。下臨南市，邑屋鱗差。岷江自西南斜抱郡城東下。天無纖雲，月色奇甚。江面如練，空水吞吐。平生所遇中秋佳月，似此夕亦有數，況復修南樓故事，老子於此，興復不淺也。

向在桂林時，默數九年之間，九處見中秋，其間相去或萬里，不勝漂泊之歎，嘗作一賦以自廣。及徙成都，兩秋皆略見月。十二年間，十處見中秋。去年嘗題數語於大慈樓上，今年又忽至此。通計十三年間，十一處見中秋，亦可以謂之游子。然余以病丐骸骨，儻恩旨垂允，自此歸田園，帶月荷鋤，得遂此生矣。坐中亦作樂府一篇，俾鄂人傳之。

水調歌頭

細數十年事，十處過中秋。今年新夢忽到，黃鶴舊山頭。老子?中不淺，此會天教重見，今古一南樓。星漢淡無色，玉鏡獨空浮。斂秦煙，收楚霧，熨江流。關河離合南北，依舊照清愁。想見姮娥冷眼，應笑歸來霜鬢，空敝黑貂裘。釃酒問蟾兔，肯去伴滄洲。

所謂十一處見中秋，今略識於此。始自酉年計之，是年直東觀，戌年檥船松江垂虹亭下，亥年泛陽羨罨畫溪，子年守栝蒼，丑年內宿玉堂，寅年使虜次睢陽，卯年自西掖出泊吳興城外，辰年歸石湖，巳午年帥桂林，未、申年帥成都，而今酉年客武昌也。

癸未。泊鄂州南樓，月色如昨夜。

甲申。泊鄂州。蜀兵遠送者，封樁裹糧之具，至此當盡數貿易，非三日不可了，故為之留。

統帥李川邀看新寨。鄂營昔皆茇舍，今始易以瓦屋，方畢四分之一。登壓雲亭，則前後盡見，周絡井井，甚有條理。將司中又有雅歌、整暇二堂，皆面江山，登覽超勝。

乙酉、丙戌。泊鄂州。遣送兵之半歸成都。

丁亥。風作，不可行。

戊子。早解維欲出，江風不已，至暮逾甚，又留一夕。土人云：「江上社前後，輒大風數日，謂之社風。上下水船悉不行。」果然。

己丑。社風稍緩，解維小泊漢口。漢水自北岸出，清碧可鑑，合大江濁流，始不相入。行里許，則為江水所勝，渾而一色。凡水自兩岸出於江者皆然。其行緩，故得澄瑩。大江如激箭，萬里奔流，不得不濁也。午後風息，通行。百八十里，至三江口，宿。三江之名所在多有，凡水參會處，皆稱之。

庚寅。發三江口。辰時過赤壁，泊黃州臨?亭下。赤壁，小赤土山也。未見所謂「亂石穿空」及「蒙茸」、「巉巖」之境，東坡詞賦微夸焉。

郡將招集東坡雪堂。郡東山壟重複，中有平地，四向皆有小岡環之。東坡卜居時，是亦有取於風水之說。前守鳩材欲作設廳，已而輟作雪堂，故稍宏壯。堂東小屋，榜曰東坡，堂前橋亭曰小橋，皆後人旁緣命之。對面高坡上，新作小亭曰高寒，姑取《水調》中語，非當時故實。然此亭正對東岸武昌數峰，亦登覽不凡處。

晚過竹樓，郡治後赤壁山上方丈一間耳。轉至棲霞樓，面勢正對落日，暉景既墮，晴霞?天末，併染川流，醺黃酣紫，照映下上，蓋日日如此，命名有旨也。樓之規製甚工，問其人，則曰故相秦申王生於臨?舟中，黃人作慶端堂於其處，近年撒而作棲霞云。

黃岡岸下素號不可泊舟，行旅患之。余舟亦移泊一灣渚中。蓋江為赤壁一磯所攖，流轉甚駛，水紋有暈，散亂開合全如三峽。郡議欲開澳以歸宿客舟，未決。

辛卯。發黃州。四十里，過巴河。水清澈，自北岸入濁流如漢口。通行二百三十里，至桐木溝，宿。

壬辰。發桐木溝。八十里，至馬頭，宿。

癸巳。發馬頭。百二十五里，至江州。泊琵琶亭，前守曹訓子序新作，通判呂勝己隸書，《琵琶行》刻石左方。

甲午。泊江州，登庾樓，前臨大江，後對康廬，背、面皆登臨奇絕。又名山大川，悉萃此樓，他處不能兼有，此獨擅之。庾元亮故事，本是武昌南樓，後人以元亮嘗刺江州，故亦以庾名此樓。然景物則有南樓不逮者。樓下思白堂，正直廬山雙劍峰。相傳此名最不利，郡中每二百年輒有兵禍。父老久願更名，而無定論。余欲取東西二林所在，名之雙林。

乙未。泊江州。早出南門，去城百里，至濂溪。溪水闊尋丈，漫流荒田中，?為小湖。郡守潘慈明伯龍新作周先生祠堂及小亭於溪上。

三十里，至太平興國宮。在聖治峰下，左則香爐、石頂諸峰，右則獅子、蓮花諸峰，面對蘄、黃諸山，形勝之地也。宮之尊神曰九天採訪使者。唐開元中，見夢玄宗，作廟於此。南唐號升元府，本朝更宮名而加號使者曰應元保運。相傳唐創廟時，林木皆浮出江上，命曰神運云。紹興初，賊李成破江州，縱兵大掠，焚宮淨盡，所存止外門數間。其後道士復修建，惟真君之殿差如法，餘率因陋就寡。從屋在山下及澗之外者，今皆灌木生之，猝不可復矣。又道士輩各自開戶牖，荒涼之象可掬。

入山五里，至東林寺，晉惠遠師道場也。自晉以來，為星居寺，數十年前始更十方，樓閣堂殿，奇巧巨麗，然皆非晉舊屋。虎溪涓涓一溝，不能五尺闊，遠師送客，乃獨不肯過此，過則林虎又為號鳴焉。白蓮花亦不復種花，獨遠公與十八賢祠堂，猶榜曰蓮社。山上五杉閣，晉杉也。近年為主僧所伐。閣後舍利塔，鳩摩羅什所攜來以瘞者，其屋又南唐時所改作。獨聰明泉如故，商仲堪與遠公談《易》處也。

凡山之故物，如袈裟、麈扇，皆已不存。承平時獨有晉安帝輦、佛馱耶舍革?、謝靈運貝葉經，更李成亂，今皆亡去。成屯此寺，故與西林併，得不爇，而唐以來諸刻皆無恙。最可稱者，李邕寺碑，開元十九年作。并張又新碑陰，大中十年作。李訥《兀兀禪師碑》，張庭倩書。顏魯公題碑之兩側，略云：

永泰丙午，真卿佐吉州。夏六月，次於東林。仰廬阜之爐峰，想遠公之遺烈。升神運殿，禮僧伽衣。觀生法師麈尾扇、謝靈運翻《涅槃經》、貝多梵夾，忻慕不足，聊寓刻於張、李二公耶舍禪師之碑側。

自魯公題後，世因傳此石為張李碑。又有柳公權《復寺碑》，大中十一年作，書法尤遒麗。又有李肇、蔡京、苗紳等碑，皆佳。

遠師塔，寺西數十步，晉杉存焉。出虎溪門，隔路有澗從東來，澗上峰如屏障，翠樾蒙密，絕似杭之靈隱之飛來峰下。余囑主僧法才作亭，名曰過溪，呼山夫鋤治作址，一夕畢。僧約以冬初可斷手。自是東林增一勝處，而余於山中亦附晉、唐諸賢以不朽矣。

寺東北隅有新作白樂天草堂。樂天元和十年為州司馬，作堂香爐峰北遺愛寺南，往來遊處焉。後與寺並廢，今所作非元和故處也。

遠師塔西即西林寺，惠永師道場也。案：諸碑始於偽趙時竺曇現而成於惠永，規摹大略似東林而微小。此地舊名香谷，永先作此寺，遠徙而為鄰，號東林，至今稱二林焉。主寺久不得人，廊廡缺壞，榛蔓生之，惟殿堂僅存。獨餘主院一僧，余入山時，亦藏逃不見。

寺有《西林道場碑》，隋太常博士渤海歐陽詢撰，大業十二年作，而不著書人姓名。筆意清潤，微有肉，酷似虞永興，然結字之體，則全是率更法。疑詢在隋時作此體，入唐始加勁瘦刻削也。顏魯公題其碑額之上，亦以永泰丙午歲遊東林時來。大略謂緬懷遠、現之遺烈，躋重閣，觀張僧繇畫佛像、梁武帝蹙綿繡錦囊，因題歐陽公譔永公碑陰。然其實乃題碑額之上，非碑陰也。碑陰別有大中時遊人題名，筆法亦不凡。

還，宿東林。

丙申。離東林。飯太平宮前草市中。過清虛庵，在撥雲峰下。晚，入城。

廬山雖號九屏，然其實不甚深。山行皆繞大峰之足，遠望只一獨山也。然比他山為最高，雲繞山腹則雨，雲翳山頂則晴。俗云：「廬山戴帽，平地安?。廬山繫腰，平地安橋。」此語可與「灩澦如象，瞿唐莫上，灩澦如馬，瞿唐莫下」為對。

九月丁酉，朔。泊江州。風作，終日不行。

戊戌。風小止。巳時發江州，回望廬山漸束而高，不復迤邐之狀。過湖口，望大孤如道士冠立碧波萬頃中，亦奇觀也。

九十里，至交石夾，宿。

己亥。發交石夾。東望小孤如艾炷，午後過之。澎浪磯在其南。風起波作，又行食頃。通行八十里，泊滶背洲。欲拍馬當，風甚不可前。江中有風，則白頭浪作，便不可行。

庚子。風未止。強移船數里，至馬當對岸小港中泊。

辛丑。風少緩，移舟五六里，風復作波斯夾。泊夾中，浪猶洶湧。

壬寅。泊波斯夾。日暮，風息月明，欲行。船人鬨云小龍見於岸側。競往觀，則已夜。

癸卯。發波斯夾，至皖口。北岸淮山相迎，綿延不絕。灊、皖、瑯琊，雲物縹緲，生平未曾著?處也。南岸自牛磯、雁汊行幾二百里，至長風沙下口，宿。

甲辰。發長風沙。百里，午至池州池口。泊望淮亭，去城尚十餘里。夜，大風。舟楫搖蕩，通昔不寐。

乙巳。泊池州。入城，登九華樓，作重九。風雨陡作，懶至齊山，望之數里間。一土山極庳小，上有翠微亭，特以杜牧之詩傳耳。九華稍秀出，然不逮所聞。夜移舟出江，?入南湖口，泊非水亭。

丙午。離池州。十數里風作，泊清溪口。

丁未。泊清溪。九華所謂九峰者，至此始見之。

戊申。發清溪。泊長風沙。

己酉。發長風沙。入夾行。晚，泊太平州。

庚戌。登凌歊臺。臺宋武帝所作，為登臨。往跡更兵燼，重修草草，道徑亦蕪莽不治，塔寺亦蕭索。

辛亥。發太平州。

壬子。至建康府。泊賞心亭下。

癸丑。集玉麟堂。

甲寅、乙卯。泊建康。從留守樞密劉公行視新修外城。自賞心亭渡南岸，由舊二水亭基登小輿，轉至伏龜樓基，徘徊四望，金陵山本止三面，至此則形勢回互，江南諸山與淮山團圞，應接無復空闕。唐人詩所謂「山圍故國周遭在」者，惟此處所見為然。凡遊金陵者，若不至伏龜，則如未始遊焉。一城之勢，此地最高，如龜昂首狀。樓之外，即是坡?綿延，無濠塹，自古為受敵處。相傳曹彬取李煜，自此入也。

行城十之九，乃下。登舟至清溪閣，南朝諸人為遊息處，比年修治為閣。及小圃傍，有空地，可種植。隸漕司，不可得。自清溪泛舟，還集玉麟。

丙辰。發建康。

丁巳。泊長蘆。襆被宿寺中。此為菩提達磨一葦浮渡處。寺在沙洲之上，甚雄傑。江波淙齧，行且及門。寺前舊有居人，今皆蕩去。岸下不可泊舟，移在五里所一港中。寺有一葦堂以祠達磨。

戊午。開啟法會慶聖節道場。畢，登舟。

己未。至鎮江府。閘已閉，運河淺淤，買小舟，盤博，不勝煩勞。

庚申、辛酉。泊鎮江。

壬戌。發鎮江。久去江、浙，奔走川、廣，乍入舫艋，蕭然有漁釣舊想，不知其身之自天末歸也。

癸亥。晝夜行。

甲子。至常州。

乙丑。泊常州。

丙寅。發常州。平江親戚故舊來相迓者，陸續於道，恍然如隔世焉。

冬十月丁卯，朔。雨中，行不住。

戊辰。未至滸墅十里所，泊。

己巳。晚，入盤門。

*** END OF THE PROJECT GUTENBERG EBOOK 吳船錄 ***

Updated editions will replace the previous one—the old editions will be renamed.

Creating the works from print editions not protected by U.S. copyright law means that no one owns a United States copyright in these works, so the Foundation (and you!) can copy and distribute it in the United States without permission and without paying copyright royalties. Special rules, set forth in the General Terms of Use part of this license, apply to copying and distributing Project Gutenberg™ electronic works to protect the PROJECT GUTENBERG™ concept and trademark. Project Gutenberg is a registered trademark, and may not be used if you charge for an eBook, except by following the terms of the trademark license, including paying royalties for use of the Project Gutenberg trademark. If you do not charge anything for copies of this eBook, complying with the trademark license is very easy. You may use this eBook for nearly any purpose such as creation of derivative works, reports, performances and research. Project Gutenberg eBooks may be modified and printed and given away—you may do practically ANYTHING in the United States with eBooks not protected by U.S. copyright law. Redistribution is subject to the trademark license, especially commercial redistribution.

START: FULL LICENSE

THE FULL PROJECT GUTENBERG LICENSE

PLEASE READ THIS BEFORE YOU DISTRIBUTE OR USE THIS WORK

To protect the Project Gutenberg™ mission of promoting the free distribution of electronic works, by using or distributing this work (or any other work associated in any way with the phrase “Project Gutenberg”), you agree to comply with all the terms of the Full Project Gutenberg™ License available with this file or online at www.gutenberg.org/license.

Section 1. General Terms of Use and Redistributing Project Gutenberg™ electronic works

1.A. By reading or using any part of this Project Gutenberg™ electronic work, you indicate that you have read, understand, agree to and accept all the terms of this license and intellectual property (trademark/copyright) agreement. If you do not agree to abide by all the terms of this agreement, you must cease using and return or destroy all copies of Project Gutenberg™ electronic works in your possession. If you paid a fee for obtaining a copy of or access to a Project Gutenberg™ electronic work and you do not agree to be bound by the terms of this agreement, you may obtain a refund from the person or entity to whom you paid the fee as set forth in paragraph 1.E.8.

1.B. “Project Gutenberg” is a registered trademark. It may only be used on or associated in any way with an electronic work by people who agree to be bound by the terms of this agreement. There are a few things that you can do with most Project Gutenberg™ electronic works even without complying with the full terms of this agreement. See paragraph 1.C below. There are a lot of things you can do with Project Gutenberg™ electronic works if you follow the terms of this agreement and help preserve free future access to Project Gutenberg™ electronic works. See paragraph 1.E below.

1.C. The Project Gutenberg Literary Archive Foundation (“the Foundation” or PGLAF), owns a compilation copyright in the collection of Project Gutenberg™ electronic works. Nearly all the individual works in the collection are in the public domain in the United States. If an individual work is unprotected by copyright law in the United States and you are located in the United States, we do not claim a right to prevent you from copying, distributing, performing, displaying or creating derivative works based on the work as long as all references to Project Gutenberg are removed. Of course, we hope that you will support the Project Gutenberg™ mission of promoting free access to electronic works by freely sharing Project Gutenberg™ works in compliance with the terms of this agreement for keeping the Project Gutenberg™ name associated with the work. You can easily comply with the terms of this agreement by keeping this work in the same format with its attached full Project Gutenberg™ License when you share it without charge with others.

1.D. The copyright laws of the place where you are located also govern what you can do with this work. Copyright laws in most countries are in a constant state of change. If you are outside the United States, check the laws of your country in addition to the terms of this agreement before downloading, copying, displaying, performing, distributing or creating derivative works based on this work or any other Project Gutenberg™ work. The Foundation makes no representations concerning the copyright status of any work in any country other than the United States.

1.E. Unless you have removed all references to Project Gutenberg:

1.E.1. The following sentence, with active links to, or other immediate access to, the full Project Gutenberg™ License must appear prominently whenever any copy of a Project Gutenberg™ work (any work on which the phrase “Project Gutenberg” appears, or with which the phrase “Project Gutenberg” is associated) is accessed, displayed, performed, viewed, copied or distributed:

This eBook is for the use of anyone anywhere in the United States and most other parts of the world at no cost and with almost no restrictions whatsoever. You may copy it, give it away or re-use it under the terms of the Project Gutenberg License included with this eBook or online at www.gutenberg.org. If you are not located in the United States, you will have to check the laws of the country where you are located before using this eBook.

1.E.2. If an individual Project Gutenberg™ electronic work is derived from texts not protected by U.S. copyright law (does not contain a notice indicating that it is posted with permission of the copyright holder), the work can be copied and distributed to anyone in the United States without paying any fees or charges. If you are redistributing or providing access to a work with the phrase “Project Gutenberg” associated with or appearing on the work, you must comply either with the requirements of paragraphs 1.E.1 through 1.E.7 or obtain permission for the use of the work and the Project Gutenberg™ trademark as set forth in paragraphs 1.E.8 or 1.E.9.

1.E.3. If an individual Project Gutenberg™ electronic work is posted with the permission of the copyright holder, your use and distribution must comply with both paragraphs 1.E.1 through 1.E.7 and any additional terms imposed by the copyright holder. Additional terms will be linked to the Project Gutenberg™ License for all works posted with the permission of the copyright holder found at the beginning of this work.

1.E.4. Do not unlink or detach or remove the full Project Gutenberg™ License terms from this work, or any files containing a part of this work or any other work associated with Project Gutenberg™.

1.E.5. Do not copy, display, perform, distribute or redistribute this electronic work, or any part of this electronic work, without prominently displaying the sentence set forth in paragraph 1.E.1 with active links or immediate access to the full terms of the Project Gutenberg™ License.

1.E.6. You may convert to and distribute this work in any binary, compressed, marked up, nonproprietary or proprietary form, including any word processing or hypertext form. However, if you provide access to or distribute copies of a Project Gutenberg™ work in a format other than “Plain Vanilla ASCII” or other format used in the official version posted on the official Project Gutenberg™ website (www.gutenberg.org), you must, at no additional cost, fee or expense to the user, provide a copy, a means of exporting a copy, or a means of obtaining a copy upon request, of the work in its original “Plain Vanilla ASCII” or other form. Any alternate format must include the full Project Gutenberg™ License as specified in paragraph 1.E.1.

1.E.7. Do not charge a fee for access to, viewing, displaying, performing, copying or distributing any Project Gutenberg™ works unless you comply with paragraph 1.E.8 or 1.E.9.

1.E.8. You may charge a reasonable fee for copies of or providing access to or distributing Project Gutenberg™ electronic works provided that:

• You pay a royalty fee of 20% of the gross profits you derive from the use of Project Gutenberg™ works calculated using the method you already use to calculate your applicable taxes. The fee is owed to the owner of the Project Gutenberg™ trademark, but he has agreed to donate royalties under this paragraph to the Project Gutenberg Literary Archive Foundation. Royalty payments must be paid within 60 days following each date on which you prepare (or are legally required to prepare) your periodic tax returns. Royalty payments should be clearly marked as such and sent to the Project Gutenberg Literary Archive Foundation at the address specified in Section 4, “Information about donations to the Project Gutenberg Literary Archive Foundation.”

• You provide a full refund of any money paid by a user who notifies you in writing (or by e-mail) within 30 days of receipt that s/he does not agree to the terms of the full Project Gutenberg™ License. You must require such a user to return or destroy all copies of the works possessed in a physical medium and discontinue all use of and all access to other copies of Project Gutenberg™ works.

• You provide, in accordance with paragraph 1.F.3, a full refund of any money paid for a work or a replacement copy, if a defect in the electronic work is discovered and reported to you within 90 days of receipt of the work.

• You comply with all other terms of this agreement for free distribution of Project Gutenberg™ works.

1.E.9. If you wish to charge a fee or distribute a Project Gutenberg™ electronic work or group of works on different terms than are set forth in this agreement, you must obtain permission in writing from the Project Gutenberg Literary Archive Foundation, the manager of the Project Gutenberg™ trademark. Contact the Foundation as set forth in Section 3 below.

1.F.

1.F.1. Project Gutenberg volunteers and employees expend considerable effort to identify, do copyright research on, transcribe and proofread works not protected by U.S. copyright law in creating the Project Gutenberg™ collection. Despite these efforts, Project Gutenberg™ electronic works, and the medium on which they may be stored, may contain “Defects,” such as, but not limited to, incomplete, inaccurate or corrupt data, transcription errors, a copyright or other intellectual property infringement, a defective or damaged disk or other medium, a computer virus, or computer codes that damage or cannot be read by your equipment.

1.F.2. LIMITED WARRANTY, DISCLAIMER OF DAMAGES - Except for the “Right of Replacement or Refund” described in paragraph 1.F.3, the Project Gutenberg Literary Archive Foundation, the owner of the Project Gutenberg™ trademark, and any other party distributing a Project Gutenberg™ electronic work under this agreement, disclaim all liability to you for damages, costs and expenses, including legal fees. YOU AGREE THAT YOU HAVE NO REMEDIES FOR NEGLIGENCE, STRICT LIABILITY, BREACH OF WARRANTY OR BREACH OF CONTRACT EXCEPT THOSE PROVIDED IN PARAGRAPH 1.F.3. YOU AGREE THAT THE FOUNDATION, THE TRADEMARK OWNER, AND ANY DISTRIBUTOR UNDER THIS AGREEMENT WILL NOT BE LIABLE TO YOU FOR ACTUAL, DIRECT, INDIRECT, CONSEQUENTIAL, PUNITIVE OR INCIDENTAL DAMAGES EVEN IF YOU GIVE NOTICE OF THE POSSIBILITY OF SUCH DAMAGE.

1.F.3. LIMITED RIGHT OF REPLACEMENT OR REFUND - If you discover a defect in this electronic work within 90 days of receiving it, you can receive a refund of the money (if any) you paid for it by sending a written explanation to the person you received the work from. If you received the work on a physical medium, you must return the medium with your written explanation. The person or entity that provided you with the defective work may elect to provide a replacement copy in lieu of a refund. If you received the work electronically, the person or entity providing it to you may choose to give you a second opportunity to receive the work electronically in lieu of a refund. If the second copy is also defective, you may demand a refund in writing without further opportunities to fix the problem.

1.F.4. Except for the limited right of replacement or refund set forth in paragraph 1.F.3, this work is provided to you ‘AS-IS’, WITH NO OTHER WARRANTIES OF ANY KIND, EXPRESS OR IMPLIED, INCLUDING BUT NOT LIMITED TO WARRANTIES OF MERCHANTABILITY OR FITNESS FOR ANY PURPOSE.

1.F.5. Some states do not allow disclaimers of certain implied warranties or the exclusion or limitation of certain types of damages. If any disclaimer or limitation set forth in this agreement violates the law of the state applicable to this agreement, the agreement shall be interpreted to make the maximum disclaimer or limitation permitted by the applicable state law. The invalidity or unenforceability of any provision of this agreement shall not void the remaining provisions.

1.F.6. INDEMNITY - You agree to indemnify and hold the Foundation, the trademark owner, any agent or employee of the Foundation, anyone providing copies of Project Gutenberg™ electronic works in accordance with this agreement, and any volunteers associated with the production, promotion and distribution of Project Gutenberg™ electronic works, harmless from all liability, costs and expenses, including legal fees, that arise directly or indirectly from any of the following which you do or cause to occur: (a) distribution of this or any Project Gutenberg™ work, (b) alteration, modification, or additions or deletions to any Project Gutenberg™ work, and (c) any Defect you cause.

Section 2. Information about the Mission of Project Gutenberg™

Project Gutenberg™ is synonymous with the free distribution of electronic works in formats readable by the widest variety of computers including obsolete, old, middle-aged and new computers. It exists because of the efforts of hundreds of volunteers and donations from people in all walks of life.

Volunteers and financial support to provide volunteers with the assistance they need are critical to reaching Project Gutenberg™’s goals and ensuring that the Project Gutenberg™ collection will remain freely available for generations to come. In 2001, the Project Gutenberg Literary Archive Foundation was created to provide a secure and permanent future for Project Gutenberg™ and future generations. To learn more about the Project Gutenberg Literary Archive Foundation and how your efforts and donations can help, see Sections 3 and 4 and the Foundation information page at www.gutenberg.org.

Section 3. Information about the Project Gutenberg Literary Archive Foundation

The Project Gutenberg Literary Archive Foundation is a non-profit 501(c)(3) educational corporation organized under the laws of the state of Mississippi and granted tax exempt status by the Internal Revenue Service. The Foundation’s EIN or federal tax identification number is 64-6221541. Contributions to the Project Gutenberg Literary Archive Foundation are tax deductible to the full extent permitted by U.S. federal laws and your state’s laws.

The Foundation’s business office is located at 809 North 1500 West, Salt Lake City, UT 84116, (801) 596-1887. Email contact links and up to date contact information can be found at the Foundation’s website and official page at www.gutenberg.org/contact

Section 4. Information about Donations to the Project Gutenberg Literary Archive Foundation

Project Gutenberg™ depends upon and cannot survive without widespread public support and donations to carry out its mission of increasing the number of public domain and licensed works that can be freely distributed in machine-readable form accessible by the widest array of equipment including outdated equipment. Many small donations ($1 to $5,000) are particularly important to maintaining tax exempt status with the IRS.

The Foundation is committed to complying with the laws regulating charities and charitable donations in all 50 states of the United States. Compliance requirements are not uniform and it takes a considerable effort, much paperwork and many fees to meet and keep up with these requirements. We do not solicit donations in locations where we have not received written confirmation of compliance. To SEND DONATIONS or determine the status of compliance for any particular state visit www.gutenberg.org/donate.

While we cannot and do not solicit contributions from states where we have not met the solicitation requirements, we know of no prohibition against accepting unsolicited donations from donors in such states who approach us with offers to donate.

International donations are gratefully accepted, but we cannot make any statements concerning tax treatment of donations received from outside the United States. U.S. laws alone swamp our small staff.

Please check the Project Gutenberg web pages for current donation methods and addresses. Donations are accepted in a number of other ways including checks, online payments and credit card donations. To donate, please visit: www.gutenberg.org/donate.

Section 5. General Information About Project Gutenberg™ electronic works

Professor Michael S. Hart was the originator of the Project Gutenberg™ concept of a library of electronic works that could be freely shared with anyone. For forty years, he produced and distributed Project Gutenberg™ eBooks with only a loose network of volunteer support.

Project Gutenberg™ eBooks are often created from several printed editions, all of which are confirmed as not protected by copyright in the U.S. unless a copyright notice is included. Thus, we do not necessarily keep eBooks in compliance with any particular paper edition.

Most people start at our website which has the main PG search facility: www.gutenberg.org.

This website includes information about Project Gutenberg™, including how to make donations to the Project Gutenberg Literary Archive Foundation, how to help produce our new eBooks, and how to subscribe to our email newsletter to hear about new eBooks.